b'\n_START_ARTICLE_\nAOL Instant Messenger\n_START_SECTION_\nZgodovina\n_START_PARAGRAPH_\nZa\xc4\x8detna komunikacijska orodja niso omogo\xc4\x8dala komunikacije v realnem \xc4\x8dasu, zato je bil razvoj tak\xc5\xa1nega sporo\xc4\x8danja preko interneta neizbe\xc5\xbeen. America Online (AOL) je bil prvi, ki je omogo\xc4\x8dil takoj\xc5\xa1nje sporo\xc4\x8danje. Maja leta 1996 je na trg poslal ICQ, leto za tem pa \xc5\xa1e AIM._NEWLINE_AIM se je \xc5\xa1iril predvsem med mladimi, znanja \xc5\xbeeljnimi in tehni\xc4\x8dno podkovanimi ljudmi, saj so si tako lahko dosti la\xc5\xbeje in hitreje izmenjevali ideje. Kasneje so mu sledili \xc5\xa1e Yahoo! Messenger, MSN Messenger, Google Talk in drugi._NEWLINE_Skozi zgodovino se je zamenjalo precej razli\xc4\x8dic, za\xc4\x8detna javno dostopna je bila verzija 1.0, zadnja pa 7.5.4.11._NEWLINE_Prve verzije so omogo\xc4\x8dale zgolj besedno komuniciranje, zdaj pa je mo\xc5\xbeen tudi prenos slik, avdio in video datotek ter uporaba raznih aplikacij. AIM je danes kompatibilen z razli\xc4\x8dnimi operacijskimi sistemi.\n_START_SECTION_\nNa\xc4\x8din uporabe\n_START_PARAGRAPH_\nAIM je prosto dostopen program za izmenjavo sporo\xc4\x8dil preko interneta. Omogo\xc4\x8da pogovore med dvema ali ve\xc4\x8d uporabniki v realnem \xc4\x8dasu. Poleg izmenjave teksta pa je na voljo tudi izmenjava slik ter avdio in video vsebin, kar omogo\xc4\x8da tako telefonske, kot tudi video klice._NEWLINE_Pogovori potekajo v t. i. pogovornih sobah, ki so na voljo vsem uporabnikom AIM. Namenjene so povezovanju, zato jih pogosto uporabniki ustvarijo kar sami in tako omogo\xc4\x8dijo medsebojno povezovanje med posamezniki, ki imajo skupne interese. Pogovorne sobe so lahko javne in se jim lahko pridru\xc5\xbei vsak registriran uporabnik AIM-a, medtem ko so zasebne namenjene le o\xc5\xbejemu krogu uporabnikov; za\xc5\xa1\xc4\x8ditene so z geslom, ki je poznano le \xc4\x8dlanom._NEWLINE_Uporabnik lahko po \xc5\xbeelji spremeni svoje stanje, kot recimo na odsoten, medtem ko ni dosegljiv, ali na sem \xc5\xbee nazaj, ko je pripravljen nadaljevati s pogovorom. Mo\xc5\xbeno je tudi izklju\xc4\x8diti zvoke, tako za vse spremembe, ki se zgodijo med uporabnikovo odsotnostjo, kot za tiste, ki opozarjajo na sporo\xc4\x8dila.\n_START_SECTION_\nPrimerjava orodij\n_START_PARAGRAPH_\nNa internetu najdemo ogromno prosto dostopnih IM orodij, ki se med seboj razlikujejo na razli\xc4\x8dnih podro\xc4\x8djih. V Ameriki je \xc5\xbee od vsega za\xc4\x8detka prevladoval AIM, v Evropi pa se je raz\xc5\xa1iril Windows Live Messenger. Z razvojem IM orodij se tehni\xc4\x8dni podatki niso ve\xc4\x8d kaj dosti razlikovali, saj vsa orodja temeljijo na podobnih aplikacijah, ki jih nudijo uporabnikom._NEWLINE_Med najbolj dovr\xc5\xa1enimi so AIM, MSN, Brosix, Carrier, Empathy, Pidgin, Skype in Trillian, saj podpirajo ogromno protokolov, ki omogo\xc4\x8dajo medsebojno povezovanje uporabnikom razli\xc4\x8dnih orodij. Omenjena IM orodja omogo\xc4\x8dajo \xc5\xa1ifriranje sporo\xc4\x8dil, prenos datotek, \xc4\x8dustvene simbole, vgrajene igre, razli\xc4\x8dne teme, avdio in video podporo, vklju\xc4\x8ditev spletne kamere in \xc5\xa1e mnogo drugih mo\xc5\xbenosti, ki dopolnjujejo osnovno pisno komunikacijo._NEWLINE_Windows Live Messenger in Yahoo! Messenger imata vse zgoraj na\xc5\xa1tete mo\xc5\xbenosti, razen enkripcije, vendar se je ravno ta pri varnosti izkazala za zelo pomembno._NEWLINE_Da je orodje kompatibilno z drugimi, mora podpirati veliko \xc5\xa1tevilo protokolov, da lahko omogo\xc4\x8di komunikacijo med uporabniki, registriranimi v razli\xc4\x8dnih omre\xc5\xbejih. Da to dose\xc5\xbeejo, si morajo pridobiti mnogo licenc in varnostnih potrdil, prav tako pa morajo napisati algoritme svojih programov v skladu z dolo\xc4\x8denimi standardi. Vsakega ponudnika odlo\xc4\x8ditev o podpori drugih orodij drago stane.'